text: Det går flyvende for Alsie Express
  30 september 2015 kl. 08.11
  Alsie Express, der står for ruteflyvning mellem Sønderborg og København, har fået flere passagerer, og det kan mærkes på bundlinjen.
  Det går godt for Alsie Express. Et stigende antal passagerer kan mærkes i økonomien, hvor et underskud på 12,7 millioner kroner er blevet vendt til et overskud på 590.000 kroner siden sidste år.
  Samtidig er antallet af passagerer steget med 7 procent og er nu på 56.000 årligt. Målsætningen for det kommende år er en vækst på mindst 10 procent.
  - Vi bilder ikke os selv ind, at markedet er umætteligt, men vi vil gerne vokse så meget, som vi kan, siger administrerende direktør Henrik Therkelsen til TV SYD.
  Udover ruteflyvningen mellem Sønderborg og København arbejder Alsie Express også på chartermarkedet, og udlejer fly til større grupper.
  